Afgørelse nr. 1/2000 truffet af Toldsamarbejdsudvalget EF-Tyrkiet

den 25. juli 2000

om godtagelse af varecertifikater EUR.1 eller fakturaerklæringer udstedt af visse lande, der har undertegnet en præferenceaftale med Fællesskabet eller Tyrkiet, som bevis for oprindelse i Fællesskabet eller Tyrkiet

(2000/526/EF)

TOLDSAMARBEJDSUDVALGET HAR -

under henvisning til aftalen af 12. september 1963 om oprettelse af en associering mellem Det Europæiske Økonomiske Fællesskab og Tyrkiet,

under henvisning til afgørelse nr. 1/95 truffet af Associeringsrådet EF-Tyrkiet den 22. december 1995 om iværksættelse af slutfasen af toldunionen(1), særlig artikel 16 og 28, og

ud fra følgende betragtninger:

(1) Afgørelse nr. 1/96 truffet af Toldsamarbejdsudvalget EF-Tyrkiet den 20. maj 1996 om gennemførelsesbestemmelser til afgørelse nr. 1/95(2) fastsætter, at beviset for, at de nødvendige betingelser for anvendelse af bestemmelserne om fri omsætning mellem Fællesskabet og Tyrkiet for industrivarer er opfyldt, består i et varecertifikat A.TR.

(2) Fællesskabet og Tyrkiet har undertegnet præferenceaftaler med følgende europæiske lande: Bulgarien, Estland, Island, Letland, Litauen, Norge, Polen, Rumænien, Slovakiet, Slovenien, Schweiz, Tjekkiet og Ungarn.

(3) I henhold til disse aftaler består beviset for præferenceoprindelse i varecertifikater EUR.1 eller fakturaerklæringer.

(4) Når varer med oprindelse i Fællesskabet eller i Tyrkiet i henhold til ovennævnte aftaler først udføres fra Fællesskabet eller Tyrkiet til et af de ovennævnte lande og siden, uden dér at have undergået forarbejdning eller efter en bearbejdning, som kun består i minimumsprocesser, sendes til henholdsvis Tyrkiet eller Fællesskabet, udsteder de ovennævnte lande for varerne et varecertifikat EUR.1 eller en fakturaerklæring som bevis for oprindelse i henholdsvis Fællesskabet eller Tyrkiet.

(5) Under disse betingelser kan hverken Fællesskabet eller Tyrkiet indrømme hinanden den præferencetoldbehandling, der er fastsat i afgørelse nr. 1/95 -

TRUFFET FØLGENDE AFGØRELSE:

Artikel 1

1. Varer, der er omfattet af afgørelse nr. 1/95 truffet af Associeringsrådet EF-Tyrkiet, og som har oprindelse i Fællesskabet i henhold til de aftaler, som Fællesskabet har undertegnet med Bulgarien, Estland, Island, Letland, Litauen, Norge, Polen, Rumænien, Slovakiet, Slovenien, Schweiz, Tjekkiet og Ungarn, indrømmes præferencetoldbehandling i Tyrkiet i henhold til ovennævnte afgørelse, når de ledsages af et varecertifikat EUR.1 eller en fakturaerklæring udstedt i et af ovennævnte lande som bevis for oprindelse i Fællesskabet.

2. Varer, der er omfattet af afgørelse nr. 1/95 truffet af Associeringsrådet EF-Tyrkiet, og som har oprindelse i Tyrkiet i henhold til de aftaler, som Tyrkiet har undertegnet med Bulgarien, Estland, Island, Letland, Litauen, Norge, Polen, Rumænien, Slovakiet, Slovenien, Schweiz, Tjekkiet og Ungarn, indrømmes præferencetoldbehandling i Fælleskabet i henhold til ovennævnte afgørelse, når de ledsages af et varecertifikat EUR.1 eller en fakturaerklæring udstedt i et af ovennævnte lande som bevis for oprindelse i Tyrkiet.

Artikel 2

Denne afgørelse træder i kraft på dagen for vedtagelsen.

Udfærdiget i Ankara, den 25. juli 2000.

På Toldsamarbejdsudvalgets vegne

O. Onal

Formand

(1) EFT L 35 af 13.2.1996, s. 1.

(2) EFT L 200 af 9.8.1996, s. 14.